Peter Kofod (DF), 2025-04-23:
Tak for det.
Jeg har en indrømmelse, og det er, at det der med den grønne omstilling altid har virket en lille smule overgearet på mig.
Det har altid virket en lille smule panikagtigt og baseret på frygt.
For det er jo ikke de små 6 millioner danskere, der udleder vel omkring 1 promille af CO 2 'en, der bestemmer noget som helst over verdens klima.
Næsten uanset hvad regeringen gør eller ikke gør, vil det være umåleligt på klimaets tilstand, hvad nogen dansk regering foretager sig.
Men den her sag handler jo heller ikke om grøn omstilling, om Energinet, om klimaet; den handler om principper.
Bevares, Dansk Folkeparti og jeg er dybt uenige med klimaministeren og regeringen om vores klima- og energipolitik.
Det tror jeg ikke der er tvivl om.
Regeringen elsker elafgifter – vi hader dem.
Regeringen vil have solceller og vindmøller – vi vil have kernekraft.
Regeringen elsker grønne afgifter og kødløse dage, og vi elsker frihed.
Men ministre skal naturligvis tale sandt over for Folketinget, og ministre må ikke tilbageholde viden for Folketinget, og det er vores klare opfattelse, at det er sket i den her sag – en sag, som der jo allerede har været redegjort grundigt for af talere før mig.
Kan vi så have tillid til klimaministeren?
Nej, det kan vi ikke, for vi har generelt ikke tillid til den her regering.
Efter vores mening bør den her regering træde tilbage, udskrive valg og lade danskerne have mulighed for at komme til stemmeurnerne og sammensætte et nyt Folketing.
Vores land er i stykker i de her år.
Det har, med al respekt for klimaministeren, ikke så meget med ham at gøre, men det har noget med hele regeringen at gøre, med det politiske projekt, som regeringen repræsenterer, at gøre.
Men Christiansborg er et forunderligt sted, et sted, hvor principper nemt kan lide et knæk, og derfor er det jo også en lille smule paradoksalt at tænke på, at den person, der med det yderste af neglene redder den her regering i morgen, og som redder Lars Løkke Rasmussens minister, er en løsgænger, der ellers er blevet strittet ud af netop Moderaterne og Lars Løkke Rasmussen & co.
Og det fortæller måske noget om den taburetkløe, der er ved at sprede sig på de bagerste rækker blandt Lars Løkke Rasmussens løsgængere, for tænk nu, hvis det her mod forventning skulle resultere i et valg på et tidspunkt.
I morgen er clearingaftalen opsagt.
Jeg kan meddele, at Dansk Folkeparti ikke kommer til at hive nogen ud af den afstemning, der vil være.
Andre partier må selv vurdere, hvem der skal redde Lars Løkke Rasmussen og regeringen, men vi stiller med alle syv mand, med alt, hvad vi har.
Så står der egentlig her, at jeg skal takke for ordet, men før jeg takker for ordet, vil jeg sige – og det er måske bare en opfordring til de medlemmer, der er medlemmer af Præsidiet eller Udvalget for Forretningsordenen eller andet – at man nok bør genoverveje den her form for debat.
For sagen er, at jeg også synes, at regeringsordførere skal have lov til at stille oppositionens ordførere kritiske spørgsmål til det, vi siger.
Og nu er tiden så fremskreden, at det desværre ikke er muligt.
Men jeg synes da, at man i al fairness burde se på det en gang i fremtiden, så vi også kan grilles.
Tak for ordet.